একুশের রঙে রঙ্গিন - Bangla Fashion | বাংলা ফ্যাশন
Bangla Fashion | বাংলা ফ্যাশন
নারী
পুরুষ
বাচ্চা
বিশেষ অনুষ্ঠান
সুগন্ধি
স্টোরস
সেল
খবর
ফ্যাশন শো
মডেল
অন্যান্য
Select Page
« একটি রঙিন কাপড়…
এবারের ঈদ চলতি »
একুশের রঙে রঙ্গিন
Feb 17, 2010 | গ্যালারি, ফিচার, বিশেষ অনুষ্ঠান | 0 comments
ফাগুনের আগুন রাঙা দিনে এই শহরেরই কোনো রাস্তায় হয়তো দেখা মিলেছিল বসন্তের রঙে রঙ্গিন হয়ে ঘুরে বেড়ানো কোনো তরুণীর। আর এর পরের দিন হৃদয়ের আগুনটাকে বুকে পুষে বহু তরুণ নিশ্চয়ই ভালোবাসার সাজে সন্ধান করেছিল তার অপরূপা প্রেয়সীর। এভাবে কাছাকাছি সময়ে কম করে হলেও দু’বার নিজেকে পাল্টে নেয়া এই মানুষগুলোই কিন্তু তাদের ভালোবাসা কিংবা বিশ্বাসের কিছুটা তুলে রেখেছিলেন হৃদয়ের গোপন ভল্টে। আর আসছে একুশে ফেব্রুয়ারিতে দেশের প্রতি ভালোবাসা আর বিশ্বাসের সেই জমিয়ে রাখা আবেগগুলোই তারা উজাড় করে দেবেন শহীদ বেদীতে, রাজপথে। একুশের চেতনার প্রতি শ্রদ্ধাশীল এমনই কিছু মানুষের মানবিক ও রুচিশীল উপস্থাপনের প্রয়াস নিয়েই আমাদের এবারের মূল ফিচার। লিখেছেন হাসান মাহমুদ
কখনো কখনো শোকও যে কতো বড় শক্তি হতে পারে সেটা যেন আমাদের নতুন করে মনে করিয়ে দেয় একুশে ফেব্রুয়ারি। বায়ান্ন’র ভাষা আন্দোলনের এই দিনে মায়ের ভাষার জন্য ভালোবেসে, অকুতোভয় চিত্তে যারা নিজেদের উৎসর্গ করেছিলেন তাদের সেই ত্যাগের কথা স্মরণ করতে আজো ঢল নামে রাজপথে। আজো একই ভাবে দেশপ্রেম আর ভাষার প্রতি ভালোবাসা থেকে মানুষ ছোটে শহীদ মিনারে। যদিও একটি দিনের এই আয়োজনের মাঝে ভাষা শহীদদের প্রতি শ্রদ্ধা প্রকাশের তাগিদ যেমন থাকে তেমনি থাকে একটা গৌরবের মিছিলে নিজেকে শামিল করবার প্রয়াসও। আর তাই একুশে ফেব্রুয়ারির এই দিনটাতে ভাষার প্রতি ভালোবাসা থেকেই অনেকে নিজেকে সাজিয়ে তোলেন বর্ণমালার রঙে।
কোনো উৎসব-পার্বণই হোক কিংবা জাতীয় কোনো গৌরবময় উপলক্ষ, বসন আর ভূষণে বাঙালি সাজ আর বাঙালি পোশাক যেন বহুদিন থেকেই স্বতন্ত্র এক গল্প। আর সময়ের পালাবদলে আমাদের ফ্যাশন-গল্পেরই এক নতুন অধ্যায় হয়ে ক্রমেই তার ভাল লাগার গান শুনিয়ে যাচ্ছে একুশ। এখন একুশ মানে শুধু ফুলেল শ্রদ্ধায় শহীদদের প্রতি নিজের ভাললাগার বোধ প্রকাশ করা নয়, বরং একুশের চেতনা এখন সমানভাবে ভাস্মর হয়ে ওঠে আমাদের পোশাকেও। এক্ষেত্রে নারী-পুরুষ নির্বিশেষে সাদা-কালোর নানা প্রেক্ষাপট যেমন ফুটে ওঠে হৃদয়ের ক্যানভাসে শোকের বার্তাকে ফুটিয়ে তুলতে তেমনি একুশের অর্জন যে বর্ণমালা সেই বর্ণমালার নানা বিন্যাসও চোখে পড়ে আমাদের পরিধেয়র নানা অনুষঙ্গে। আবার একুশের পথ বেয়ে অর্জিত যে লাল-সবুজের বাংলা সেই দেশাত্মবোধের রঙ হয়ে লাল ও সবুজের আনাগোনাও বেশ লক্ষ করা যায় আমাদের একুশের সাজে।
বর্তমানের বয়ানে একুশের চেতনা ফুটিয়ে তুলার এক শক্তিশালী মাধ্যম হয়ে উঠেছে নানা গল্পের পটভূমি হয়ে থাকা টি-শার্ট। টি-শার্টের ছোট্ট এক চিলতে জমিনে যে কতো আবেগ আর অনুভূতি এক হয়ে মিশে যেতে পারে তা যেন সময়ের প্রতিটি পরতে পরতে একটু একটু করে উন্মোচিত হচ্ছে আমাদের সামনে। আর তাই একুশের চেতনাকে ধারণ করে থাকা টি-শার্টগুলোতে যেমন দেখা মেলে চিরাচরিত বর্ণমালার সুনিপুণ কোনো বিন্যাস, তেমনি এই সীমিত ক্যানভাসেই অপরিসীম আবেদন নিয়ে উঠে আসে দেশের প্রতি ভালোবাসার নানা গল্প। কখনো তা বাঙ্ময় হয়ে ওঠে এই ভাষারই অলংকার হয়ে ওঠা কবিতায়। আবার কখনো একুশ যেন নতুন রূপ পায় টি-শার্টের জমিনে ফুটে ওঠা বাংলার বিভিন্ন ঐতিহ্যের খণ্ডচিত্রে। তাছাড়া সাদা-কালোর বাইরে যারা একুশের পোশাকে সন্ধান করেন ভিন্নতা আর গভীরতার তাদের জন্যও নানা ছন্দে আর নানা রঙে একুশের চেতনাকে উঠিয়ে আনে এইসব একুশের টি-শার্ট। অন্যদিকে টি-শার্টের পাশাপাশি সাদা-কালো কিংবা লাল-সবুজের পটভূমিতে একই রকম আবেগ নিয়ে একুশ মূর্ত হয়ে ওঠে নানা ঢঙের ফতুয়াতেও। বিশেষ করে, শীতের বিদায়ের ধ্বনী যখন ঋতুর পালাবদলে গেল কিছুদিন ধরেই বেশ মূর্ত হয়ে উঠেছে, তখন এবারের একুশের আয়োজনে টি-শার্ট আর ফতুয়ার মতো পোশাকগুলোই অনেক বেশি আয়াসের সাথে ফুটিয়ে তুলতে সক্ষম হবে একুশের চেতনাকে।
একটা সময় ছিল যখন, ফাল্গুন আর একুশের আয়োজনে মেয়েদের প্রথম পছন্দ ছিল শাড়ি। শাড়ির প্রতি সেই পক্ষপাত হয়তো এই সময়ের মেয়েদের মাঝেও কমবেশি বিদ্যমান। তবে হাল ফ্যাশনের পটভূমিতে তারুণ্য যখন দেশ আর দেশপ্রেমকে একটি গর্বের জায়গা থেকে উঠিয়ে আনতে চাইছে তাদের পরিধেয়তে তখন একুশের ছোঁয়া মিলছে সালোয়ার কামিজের মতো পোশাকেও। এ কারণে প্রতিবারের মতো এবারও মেয়েদের একুশের ফ্যাশনে উল্লেখযোগ্য অবস্থান রয়েছে সাদা-কালোর সমন্বয়ে তৈরি করা বিভিন্ন সালোয়ার কামিজের। অন্যদিকে সাদা-কালো কিংবা নীলের পটভূমিতে একুশের বর্ণমালাকে ধারণ করা মেয়েদের শাড়িতে সুতির প্রাধান্যই বেশি। এছাড়া নারী-পুরুষ নির্বিশেষে একুশের অন্যান্য যে অনুষঙ্গগুলো যোগ হতে পারে পরিধেয়র সঙ্গে তার মধ্যে প্রথমেই বলতে হয় মেয়েদের মাথা আর গলায় গাঁদা ফুলের সাজের কথা। একদিকে একুশের শহীদ বেদীতে গাঁদা কিংবা গোলাপের শ্রদ্ধার্ঘ আর অন্যদিকে একুশের চেতনায় সামিল হওয়া কোনো তরুণীর মাথায় শোভা পাওয়া গাঁদার মালা যেন একুশের ছন্দটাকেই নিয়ে আসে সকলের মাঝে। আবার মাথায় বাংলাদেশের পতাকার রঙের কোনো ফেট্টি বা হাতে লাল-সবুজের কোনো ব্রেসলেটও আমাদের পরিচয় করিয়ে দেয় ভিন্ন এক অনুভূতির সাথে। সেই সাথে ছোট-বড় সকলের গালে রঙতুলির ছোঁয়ায় জন্ম নেয়া বর্ণমালা আর একুশের মিনারও যেন সবাইকে মনে করিয়ে দেয় – আজ একুশে ফেব্রুয়ারি। মনে করিয়ে দেয় আজকের দিনটি শোককে শক্তিতে পরিণত করে ভাষার জন্য ভালোবাসা প্রকাশের দিন।
সূত্র: দৈনিক ইত্তেফাক, ফেব্রুয়ারী ১৬, ২০১০
Related
বিষয়শ্রেণী
বিষয়শ্রেণীSelect Categoryঅন্যান্য  (13)খবর  (68)গ্যালারি  (136)টিপস্‌ এণ্ড টেকনিক  (1)নারী  (61)পুরুষ  (31)ফিচার  (111)ফ্যাশন শো  (20)বাচ্চা  (10)বিশেষ অনুষ্ঠান  (33)ভিডিও  (1)মডেল  (5)সুগন্ধি  (9)সেল  (7)স্টোরস  (37)
সাম্প্রতিক মন্তব্য
uzzal on সিল্ক আর ছাপা শাড়িতে ঈদ
সরলা on নাক সেজেছে নাকছাবিতে
আজিজুল হাকিম on নাক সেজেছে নাকছাবিতে
বৈশাখে ছেলেদের সাজ | SORGOL on বৈশাখে ছেলেদের সাজ
অন্তরেবাংলাদেশ – OntoreBangladesh » নতুন ঢঙের কামিজ on নতুন ঢঙের কামিজ
এভারগ্রীন বাংলা
লাইব্রেরি
জোকস
ডিকশনারি
লিরিক
Facebook
Twitter
Google
RSS
Evergreen Bangla